text: Boligblokke skal brandsikres bedre
  07 september 2012 kl. 13.21
  Lejernes Landsorganisation i Sønderborg og Aabenraa vil nu have en lovændring, så ældre etageejendomme er bedre sikret mod brand. Kravet kommer efter branden i en boligblok i Kolding, hvor ilden på øverste etage fik frit spil.
  Boligblokken i Kolding havde ingen brandmure på loftet. Derfor kunne branden hurtigt sprede sig. Branden betød, at 123 personer mistede deres hjem.
  Derfor ønsker LLO, at de mange tusinde boliger i landsdelen, der er opført før 1972, skal omfattes af regler for brandmure.
  
  Kan redde menneskeliv
  Ombygning af tusinder af bolig vil være en dyr løsning. Men på sigt kan den redde menneskeliv, fastslår LLO.
  Venstres ordfører i beredskabsudvalget, Hans Christian Thorning fra Oksbøl, siger til TV SYD, at en stramning af bygningsreglerne vil komme på tale i det kommenede bredskabsforlig, der skal vedtages i år.
  
  Røgalarmer
  Men en anden - og billigere løsning - kan være et påbud om røgalarmer i de ældre etageejendomme. 
  Hans Chr. Thorning anfører, at sådan et påbud er indført i England - med stor succes og markant færre døde ved brandulykker.
  